Frustrerte mennesker fra hele landet drar til raserirom for å ødelegge alt de ser rundt seg. Det bekymrer psykologer. 
Et kontrollert raserirom skal gi utløp for frustrasjon og sinne. Psykolog mener konseptet kan øke sjansen for voldelige situasjoner. Lyden av glass som knuses fyller rommet. I bakgrunnen spilles AC/DCs klassiker Highway to Hell. Balltre, skiftenøkler, brekkjern, golfkøller, metallrør og bowlingkjegler henger på veggen klar til bruk.  Samuel Robert Verderber denger løs på en PC-skjerm med slegge. Daten med Marte Bjørnson gikk denne gang til Smashroom på Alnabru. – Jeg begynte å tenke på alt hjernen min ønsket å få ut. Så begynte jeg å kaste ting veldig hardt og slå på ting hardere for å få ut alt jeg trengte, sier Verderber.  – Det føltes veldig bra, sier Bjørnson. Følelsesmessig reaksjon I et raserirom skal man få ut frustrasjon og sinne ved å ødelegge alt fra glass og tallerkener, til vaskemaskiner og biler.  – Her er det meste lov. Du kan få ut følelsene dine på en måte som ikke er akseptert i det vanlige samfunnet, sier David Navarrete-Ekdahl.  Han er daglig leder av Smashroom, og forteller at folk fra hele landet kommer innom for å kaste, knuse og ødelegge gjenstander.  De åpnet i november 2020, men måtte raskt stenge dørene på grunn av pandemien. Etter åtte måneder kunne de endelig åpne dørene igjen, og ifølge Navarrete-Ekdahl har de det i dag travelt.  – Folk kommer fra Bodø og Trondheim for å besøke oss. De fleste kommer fordi det er morsomt og noe annerledes, mener han.  – Men innimellom har vi folk som kommer hit fordi de har hatt det travelt på jobb, skolen eller i kjærlighetslivet.  Han har opplevd at kundene får en følelsesmessig reaksjon når de begynner å hamre løs på gjenstandene.  – Det skjer, men det er ikke så vanlig, sier han.  Men er det riktig måte å håndtere følelsene sine på?  Psykolog er bekymret – Man skal ikke kimse av at det er gøy å ødelegge ting. Det er en form for underholdning. Men når det knyttes til frustrasjon, blir det mer problematisk.  Det sier psykologspesialist og psykoterapeut, Per Isdal.  Hvis man setter folk med aggresjonsproblemer til å utagere, så øker sjansen for at de blir mer voldelige i andre situasjoner, forklarer han.  – Det er grunnlag til bekymring hvis mennesker med sinneproblemer oppsøker dette, fordi det øker sinne og vold, sier han.  Siden det første raserirommet kom til Japan i 2008, har fenomenet blitt forsket på og diskutert av flere fagpersoner innenfor psykologifaget. Ifølge Cleveland Clinic Health vil ikke et raserirom ta opp den underliggende årsaken til frustrasjonen, eller hjelpe folk med å håndtere følelsene sine.  Isdal forklarer at problemet med frustrasjon er at det nesten alltid handler om andre følelser enn sinne. Det handler om at vi er lei oss, trist eller fortvilet.  – Da hjelper det ikke å knuse ting for å få ut de problematiske følelsene, sier han.  Hvis de har behov for å ødelegge ting rundt seg, burde de ha en psykolog som kan hjelpe dem med følelsene sine. Hvis ikke blir det ingen læring i det, forklarer han.  – Det er ikke noe tvil om at det er både deilig og gøy, men som terapi liker jeg det veldig dårlig. Vil tilbake – For meg var det litt kleint å ta første kast, men så begynte jeg å kjenne det litt, og så føltes det veldig bra, sier Verderber.  Både han og Bjørnson ønsker å komme tilbake når frustrasjonen bygger seg opp i kroppen.  – Jeg må først bygge opp litt aggresjon igjen, og så kan jeg få det ut på nytt, sier Verderber. 
Marte Bjørnson og Samuel Robert Verderber får slippe ut frustrasjon i et Smashroom. Her kan de knuse ting med alt fra balltre til bowlingkjegler.  Daglig leder David Navarrete-Ekdahl sier at mange kommer for moro, mens noen bruker rommet for å håndtere stress.  Psykolog Per Isdal advarer om at stedet kan øke sjansen for voldelige situasjoner, spesielt for folk med sinneproblemer.